《新月行》
元代·乃贤

江南小儿不识愁，新月指作白银钩。家人见月更欢喜，卷帘唤我登高楼。

三年留滞京华里，滚滚黄尘马头起。一番见月一番愁，归心夜逐东流水。

在家不厌贱与贫，出门满眼多故人。谁念天涯远游客，只有新月能相亲。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。